钦定古今图书集成/理学汇编/学行典/第113卷 > 易经 > 《咸卦》
## 钦定古今图书集成/理学汇编/学行典/第113卷 > 易经 > 《咸卦》

《象》曰：山上有泽，“咸。”君子以虚受人。

〈程传〉中虚则能受，实则不能入矣。“虚中”者，无我也。中无私主，则无感不通。〈大全〉白云郭氏曰：“唯虚故受，受故能感。不能感者，以不能受故也。不能受者，以不能虚中故也。”　建安丘氏曰：“人之一心，其寂然不动，感而遂通者，虚故也。苟以私意实之，则先入者为主，而感应之机窒，虽有至者，皆捍之而不受矣。故山以虚则能受泽，心以虚则能受人。”